
Parlamentul  României

Camera  Deputaţilor

Comisia pentru Sănătate şi Familie      Nr. 28/258 /10 octombrie 2012 
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra proiectului de Lege pentru modificarea art.197 alin.(2) din Legea nr.95/2006 privind reforma în domeniul sănătăţii (PL-x703/2011) şi a proiectului de Lege pentru modificarea şi completarea art.197 din Legea nr.95/2006 privind reforma în domeniul sănătăţii         (PL-x727/2011),  trimise Comisiei pentru sănătate şi familie spre dezbatere,  în fond, cu adresa nr. PL-x 703, respectiv PL-x 727 din 5 decembrie 2011.
În raport cu obiectul şi conţinutul reglementării, proiectele de lege fac parte din categoria legilor ordinare.
PREŞEDINTE,

Rodica NASSAR
                          


                      Costică Canach

Parlamentul  României

Camera  Deputaţilor
Comisia pentru Sănătate şi Familie      Nr. 28/258/10 octombrie 2012 
R A P O R T  

asupra proiectului de Lege pentru modificarea art.197 alin.(2) din Legea nr.95/2006 privind reforma în domeniul sănătăţii

 ( PL-x 703/2011)

şi a proiectului de Lege pentru modificarea şi completarea art.197 din Legea nr.95/2006 privind reforma în domeniul sănătăţii

(PL-x727/2011)

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru sănătate şi familie a fost sesizată spre dezbatere în fond, cu  proiectul de Lege pentru modificarea art.197 alin.(2) din Legea nr.95/2006 privind reforma în domeniul sănătăţii (PL-x703/2011) şi a proiectului de Lege pentru modificarea şi completarea art.197 din Legea nr.95/2006 privind reforma în domeniul sănătăţii (PL-x 727/2011), trimise cu adresele nr. PL-x 703 şi PL-x 727 din 5 decembrie 2011.
Senatul, în calitate de primă Cameră sesizată, a adoptat proiectele de lege în şedinţa din 28 noiembrie 2011, în condiţiile articolului 75 alineatul (2) teza a III-a din Constituţia României, republicată. 

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

  La întocmirea prezentului raport Comisia a avut în vedere :

· avizele favorabile ale Consiliului Legislativ (nr.705 şi 706 din 27.06.2011);

· avizele negative ale Comisiei juridice, de disciplină şi imunităţi ( nr.PLx 727 din 19.12.2011);

· avizele negative ale Comisiei pentru buget, finanţe şi bănci (nr.22/569 şi 582 din 20 decembrie 2011);

· avizele negative ale Comisiei pentru muncă şi protecţie socială (nr.27/645 şi 641 din 2 aprilie 2012);

· punctul de vedere negativ al Ministerului Sănătăţii (nr.50573/09.11.2012 ) .

Iniţiativele legislative au acelaşi obiect  de reglementare , respectiv modificarea şi completarea Legii nr.95/2006 privind reforma în domeniul sănătăţii, cu modificările şi completările ulterioare, astfel:
- prin PL-x 703/2011 se propune modificarea alin.(2) al art.197, în sensul raportării cheltuielilor de personal la nivelul tuturor veniturilor realizate de spitalele publice de boli cronice;

- prin PL-x 727/2011 se propune completarea art.197 din Legea nr.95/2006 privind reforma în domeniul sănătăţii, cu modificările şi completările ulterioare, în vederea stabilirii, pentru spitalele universitare de specialitate, cu profil unic şi adresabilitate regională, precum şi pentru institute, a nivelului maxim de cheltuieli aferente drepturilor de personal, la 80% din sumele decontate de casele de asigurări de sănătate.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat cele două iniţiative legislative, în şedinţa din 10 octombrie 2012. La lucrările comisiei au fost prezenţi 14 deputaţi din totalul de 16 membri.
La dezbateri a participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, secretar de stat în cadrul Ministerului Sănătăţii. 

În urma dezbaterilor, Comisia pentru sănătate şi familie a  hotărât, cu unanimitate de voturi, respingerea celor două proiecte de lege, ca fiind rămase fără obiect, întrucât , potrivit prevederilor actuale ale alin.(2) al art.197 modificat prin O.U.G.nr.35/27 iunie 2012 pentru modificarea şi completarea unor acte normative în domeniul sanitar, „Cuantumul cheltuielilor aferente drepturilor de personal stabilite potrivit alin.(1) este supus aprobării ordonatorului principal de credite de către manager, cu avizul consiliului de administraţie”.
În raport cu obiectul şi conţinutul reglementării, cele două proiecte de lege fac parte din categoria legilor ordinare. 

PREŞEDINTE,

                                               Rodica NASSAR

Şef birou-Gheorghe Marinescu

Întocmit,

Consilier - Livia Spînu

